
În Dumnezeu sunt trei persoane în unitatea esenței. Datul dogmatic a pro- 
vocat o reflecţie teologică asupra persoanei, care, din câmpul trinitar şi cristo- 
logic, a trecut la cel antropologic. Două aspecte s-au revelat a fi deosebit de 
rodnice în această reflecţie: pe de o parte, s-a pus în evidenţă că persoana este 
subiectul, deosebit de natură (este quis spre deosebire de quid), care are un 
caracter irepetabil şi ne-interschimbabil. Un al doilea aspect este cel al relaţiei, 
văzută cu claritate deja de Augustin şi dezvoltată de Toma de Aquino, care a 
subliniat că această dimensiune este specifică pentru persoana divină, şi nu 
pentru cea angelică sau umană. Însă nu surprinde faptul că, folosind în mod 
analogic acelaşi termen, de la teologie s-a trecut la antropologie şi că aceste 
elemente şi-au găsit locul, cu trecerea timpului, şi în reflecţia teologică şi filo- 
zofică despre persoana umană!. Printr-o mişcare de flux şi reflux, teologia s-a 
văzut, la rândul ei, influenţată de perspectivele filozofice asupra acestei materii. 
Discuţia teologică din ultimele decenii asupra conceptului de persoană divină 
reflectă această evoluţie complexă, ale cărei detalii nu le putem vedea acum 
decât în măsura în care intră în obiectul fundamental al studiului nostru. 


1. Unitate de subiect în Dumnezeu? Propuneri alternative 
la termenul de persoană: Karl Barth şi Karl Rahner 


Încă de la începutul perioadei moderne, conceptul filozofic de persoană a 
evoluat până a ajuns să semnifice o ființă ce se posedă pe sine în mod autocon- 
ştient şi liber’. K. Barth (t 1968) a fost cel dintâi care a subliniat dificultățile 
ce pot apărea în câmpul teologic, dacă acest concept de persoană este acceptat 
cu toate consecințele sale şi este aplicat celor trei persoane divine. Aceasta ar 


DA 


1 Cf. E. BUENO DE LA FUENTE, „La «persona» en perspectiva teologica”, în Coram Deo. 
Memorial Juan Luis Ruiz de la Pena, ed. O. Gonzalez de Cardedal - J.J. Fernandez Sangrador, 
Salamanca 1997, 329-344. 

? Despre această evoluţie, cf. J.M. RovIRA BELLOSO, Tratado de Dios uno y trino, 615-635; 
G. GRESHAKE, Der dreieine Gott..., 127-168; A. MILANO, „La Trinità dei teologi e dei filosofi..., 
1-286; IDEM, Persona in teologia. 

însemna că în Dumnezeu există trei centre de autoconştiinţă, trei voințe, trei 
libertăţi, trei subiecte capabile de autodeterminare. Se poate ajunge astfel la 
reprezentări apropiate de triteism. De aici derivă schimbarea de terminologie 
propusă de Barth: termenul persona ar trebui înlocuit cu cel de „moduri de a 
fi” (Seinsweise), care nu ar cădea în pericolul unei interpretări greşite, aşa cum 
se întâmplă cu termenul tradițional. Această propunere terminologică se pla- 
sează într-un context teologic destul de articulat şi, în acest context, îşi dobân- 
deşte şi sensul. 

În opera sa, Kirchliche Dogmatik, Barth pleacă de le evenimentul revelaţiei, 
în care Dumnezeu se manifestă, într-o unitate indisolubilă, Dumnezeul ce se 
revelează, evenimentul revelaţiei şi efectul acesteia în om. Acestui Dumnezeu, 
care este, într-o unitate indestructibilă, revelatorul, revelaţia şi cel revelat, i se 
atribuie şi o diversitate în sine tocmai prin aceste trei moduri de a fi”. Aşadar, 
conform revelaţiei, Dumnezeu este, „într-o unitate indestructibilă, de trei ori 
el însuși într-un mod diferit”. Tatăl, Fiul şi Duhul Sfânt sunt, în unitatea 
esenței, singurul Dumnezeu şi, în diversitatea persoanelor, Tatăl, Fiul şi Duhul 
Sfânt. Doar în întruparea Fiului avem punctul de plecare pentru a înţelege că 
în Dumnezeu există o diferenţă, că este propriu lui Dumnezeu să fie „încă o 
dată” Dumnezeu în umanitate, în forma aceluia care nu este el însuşi. Dum- 
nezeul care se revelează în Sfânta Scriptură este unul în trei moduri specifice 
de a fi, care există în relaţiile lor reciproce, Tatăl, Fiul şi Duhul Sfânt. Astfel este 
Domnul, Tu-ul care merge în întâmpinarea eu-lui uman, revelându-i-se ca 
Dumnezeul săus. Dumnezeu este astfel într-o întreită repetiţie („dreimalige 
Wiederholung”) şi numai în această repetiţie este unicul Dumnezeu”. În 
Dumnezeu nu sunt trei personalități, nu sunt trei eu-uri, ci un singur eu care 
se repetă de trei ori’. 

Barth insistă mult asupra „personalităţii” lui Dumnezeu. Din „el”-ul său nu 
se poate face niciodată un „el” la genul neutru’. Subliniază, în acelaşi timp, 
unitatea sa. Citează cunoscutul text din Conciliul al XI-lea din Toledo: Treimea, 
„care este unicul și adevăratul Dumnezeu, nu este sustrasă din număr și nici 


* K. BARTH, Kirchliche Dogmatik, 1/1, 315. 
* K. BARTH, Kirchliche Dogmatik, 1/1, 324. 
5 K. BARTH, Kirchliche Dogmatik, 1/1, 334. 
* K. BARTH, Kirchliche Dogmatik, 1/1, 367. 
7 K. BARTH, Kirchliche Dogmatik, 1/1, 369. 
* K. BARTH, Kirchliche Dogmatik, 1/1, 370. 
” De mai multe ori, Barth vorbeşte despre personalitatea lui Dumnezeu fără ulterioare 
clarificări; cf. K. BARTH, Kirchliche Dogmatik, 1/1, 125; 143; 214; 370. 

nu este supusă numărului”. Pluralitatea nu indică, aşadar, o creştere a canti- 
tății. Pe de altă parte, în Dumnezeu sunt depășite toate limitările pe care le 
atribuim unității: Dumnezeu nu este singurătate şi izolare. Unicitatea Dum- 
nezeului revelat include distincţia şi ordinea celor trei persoane sau, mai bine 
zis, a celor trei moduri de a fi (Seinsweise)!!. Din revelaţie, se deduce clar că 
Dumnezeu nu este o putere impersonală, ci „un eu care există în sine și pentru 
sine, cu o proprie gândire şi voinţă (...) Și astfel, el este, în același timp, Dum- 
nezeu ca Tată, Fiu şi Duh Sfânt (...) Singurul Dumnezeu, adică singurul Domn, 
este unicul Dumnezeu personal, în modul Tatălui, al Fiului şi al Duhului 
Sfânt”. 

Nu există nici o proprietate şi nici o acțiune a lui Dumnezeu care să nu fie 
a Tatălui, a Fiului și a Duhului Sfânt. Există însă diferenţe între ei, diferenţe pe 
care nu le putem reduce la un numitor comun. Diferenţele derivă din diferitele 
relaţii de origine. Însă, cele trei moduri de a fi sunt egale în esenţa şi demnita- 
tea lor, fără vreo diminuare a dumnezeirii lor. Doctrina trinitară înseamnă 
negarea oricărui modalism şi subordinaţionism. Unitatea şi trinitatea în 
Dumnezeu merg împreună, nu putem avea una în dauna celeilalte: în terme- 
nul Dreieinigkeit, care ar fi echivalent cu triunitate, Barth vede sinteza unității 
şi trinității în Dumnezeu. 

După cum putem vedea, Barth vrea să evite orice pericol al reprezentărilor 
triteiste. Terminologia folosită, „trei moduri de a fi, i-a adus uneori acuza de 
a fi modalist. Trebuie să ţinem însă cont de faptul că el afirmă clar diferenţa în 
Dumnezeu însuşi, şi nu doar în modul său de a se manifesta. Doctrina sa des- 
pre Tatăl, Fiul şi Duhul Sfânt este clară în această privinţă. E suficient să cităm 
această frază: „Dumnezeu este Tată în creație, pentru că mai înainte este Tată 
în esenţa sa, fiind Tatăl Fiului”. Însă, o dată semnalat acest lucru, ne putem 
întreba dacă modul în care Barth foloseşte conceptul de persoană în Dumne- 
zeu este cel mai potrivit. Fără îndoială, Barth afirmă personalitatea divină. 
Însă, în tradiţie, conceptul a fost folosit pentru a arăta distincţia în Dumnezeu, 
şi nu unitatea, aşa cum pare să facă el. Pe de altă parte, şi această critică este 
adusă şi lui K. Rahner, la care ne vom referi imediat, subiectul care se autoposedă 


19 „Haec ergo sancta Trinitas, quae unus et verus est Deus, nec recedit a numero, nec capi- 
tur numero’, DS 530. 

H K. BARTH, Kirchliche Dogmatik, 1/1, 374. 

12 K. BARTH, Kirchliche Dogmatik, 1/1, 379. 

1 K, BARTH, Kirchliche Dogmatik, 1/1, 404. Textul se află în enunţul tezei cu care începe să 
vorbească despre Dumnezeu Tatăl. 

este doar un aspect al conceptului modern de persoană; în el intră şi relația!. 
De altfel, şi modul în care Barth foloseşte noţiunea de persoană este prezent în 
evoluţia modernă a acestei noțiuni; definițiile pe care el le dă Dumnezeului 
personal îşi au în ea punctul lor de plecare, chiar dacă el a preluat-o numai în 
parte şi a aplicat-o lui Dumnezeu în unitatea sa, şi nu în trinitatea sa. Acest 
fapt trebuie pus în relație cu accentuarea unităţii divine, în care un singur eu 
repetat constituie tu-ul care este Dumnezeu pentru om. Nu există altă folosire 
a pronumelor pentru a descrie relația omului cu Dumnezeu? În economia 
salvifică, Tatăl şi Fiul, fiind desigur una (In 10,30), apar mai mult ca un eu şi 
un tu interschimbabili decât ca un eu repetat. Bineînţeles, trebuie să păstrăm 
distincția - neadecvată - dintre Treimea imanentă şi Treimea economică. 
Însă, după câte se pare, plecând de la revelaţia creştină, este greu să concepem 
relația dintre Tatăl, Fiul şi Duhul Sfânt ca repetarea unui eu. 

În câmpul catolic, preocupările lui K. Barth au fost preluate de K. Rahner. 
Nu se poate spune că K. Rahner a propus o simplă înlocuire a termenului per- 
soană. Ştie foarte bine că acest termen a fost consacrat de o folosire plurisecu- 
lară'5. În acelaşi timp, însă, este conştient de dificultățile ce derivă din faptul 
că, în modul normal de înţelegere a conceptului, dată fiind evoluţia istorică a 
termenilor, evoluţie pe care Biserica nu o poate controla, expresia „trei persoane” 
poate fi echivalentă cu trei centre distincte de conştiinţă şi activitate, fapt care 
ar duce la o înţelegere eretică a dogmei. Trebuie să evităm a considera cele trei 
persoane în Dumnezeu ca trei subiectivităţi, căzând astfel în triteism. 

Plecând de la preocuparea de a nu cădea în triteism, dar respectând speci- 
ficul fiecărei persoane, K. Rahner își dezvoltă tratatul de teologie trinitară. 


14 Cf. J. MOLTMANN, Trinità e regno di Dio, 151-158; W. KASPER, Il Dio di Gesù Cristo, 
383ş.u.; 399-400. „Acum însă, nu putem să nu ne întrebăm de unde primeşte un teolog atât de 
subtil și riguros, cum este Barth, atâta siguranță pentru a nega celor Trei din Treime calitatea 
de a fi «Eu»-uri”, A. MILANO, „La Trinità dei teologi e dei filosofi.. 199. Autorul se întreabă, 
de asemenea, dacă nu este vorba cumva de preocuparea idealistă de a vedea un singur subiect 
în Dumnezeu; cf. şi întregul context din Ibidem, 183$.u. 

15 Termenul «persoană» îl avem deja; este consacrat de folosirea timp de un mileniu şi 
jumătate şi nu există unul cu adevărat mai bun, universal comprehensibil şi mai puțin expus 
echivocurilor. De aceea, e necesar să-i rămânem fideli, deși știm că are o istorie şi că, absolut 
vorbind, nu poate să exprime, din orice punct de vedere, ceea ce ar vrea, şi nici nu prezintă 
numai avantaje, K. RAHNER, La Trinită, Queriniana, Brescia 1998, 49; cf. Ibidem, 100; şi 
IDEM, „Irinită, în Sacramentum mundi, VIII, 454-455. Cf. B.J. HILBERATH, Der Personbegriff 
in der Trinitătstheologie in Riickfrage von Karl Rahner zu Tertullians „Adversus Praxean”, Inns- 
bruck 1986; La teologia trinitaria de Karl Rahner, Salamanca 1988. 

Consecvent cu axioma sa fundamentală, Rahner pleacă de la ideea că, în 
cazul în care Dumnezeu vrea să se comunice oamenilor, Fiul este cel care tre- 
buie să apară istoric în trup ca om, iar Duhul Sfânt trebuie să fie cel care lu- 
crează acceptarea acestei comunicări prin credinţă, speranţă şi iubire din par- 
tea lumii. Toate acestea presupun libertatea lui Dumnezeu; dar dacă Dumne- 
zeu vrea să se autocomunice în mod liber, nu mai este liber să o facă în mod 
diferit, pentru că, în acest caz, autocomunicarea nu ne-ar mai spune nimic 
despre Tatăl, Fiul şi Duhul Sfânt!*. 

Dat fiind că autocomunicarea lui Dumnezeu omului trebuie să ia în consi- 
deraţie structura acestuia din urmă, pot fi semnalate patru duble aspecte (care 
se reduc la două moduri fundamentale) care trebuie să fie prezente în această 
autodăruire divină: a) origine-viitor, b) istorie-transcendenţă, c) ofertă-accep- 
tare, d) cunoaştere-iubire (considerate în unitatea lor, din moment ce cunoaș- 
terea nu se epuizează în ea însăşi, ci tinde la iubirea a ceea ce se cunoaşte)”. Se 
poate vedea uşor că originea, istoria şi oferta sunt unite în opoziție faţă de 
contrariile lor. Este vorba de inițiativa divină originală, oferta autocomunicării 
care este planul pe baza căruia a fost creată lumea. Însă ne putem întreba de ce 
trebuie unită cu acestea şi cunoașterea (sau adevărul). Este vorba de apariția 
adevărului lui Dumnezeu, a esenței sale, şi această apariţie este ofertă, origine, 
istorie, care cere acceptarea prin iubire. 

Aspectele contrare sunt, de asemenea, legate între ele. Viitorul şi transcen- 
denţa pot fi unite cu o relativă ușurință. Oricum, trebuie să ţinem cont de 
faptul că viitorul nu este pur şi simplu cel care încă nu a ajuns, ci este modali- 
tatea comunicării lui Dumnezeu, care este dăruită omului ca desăvârşire a sa. 
De aici rezultă că, în relaţie cu viitorul, trebuie să se vorbească despre posibi- 
litatea acceptării unui viitor absolut. Oferta lui Dumnezeu aduce cu sine ac- 
ceptarea ei, o include, fiind aceasta opera lui Dumnezeu însuşi. Ceea ce de- 
semnăm ca iubire este autocomunicarea ce se vrea absolută şi produce posibi- 
litatea de a fi acceptată şi acceptarea însăşi. 

Aceste două moduri, adevărul şi iubirea, constituie cele două modalităţi ale 
autocomunicării divine. Comunicarea ca adevăr semnifică ceea ce se întâmplă 
în istorie; comunicarea ca iubire semnifică deschiderea acestei istorii în trans- 
cendenţa spre un viitor absolut. Cele două dimensiuni sunt intrinsec unite, 
sunt reciproc condiționate, dar fără să se identifice: „Autocumunicarea divină 


16 K, RAHNER, La Trinità, 85ş.u. 
17 K, RAHNER, La Trinità, 88ş.u. 

are în loc în unitatea şi diferenţierea în istorie (a adevărului) şi în spirit (a 
iubirii)!8. 

Rahner trece apoi la Treimea imanentă, o dată ce a determinat că, din punct 
de vedere economic, Dumnezeu s-a comunicat astfel. Această autocomunicare 
nu ar putea fi considerată ca atare decât plecând de la dublul mod în care 
Dumnezeu se comunică pe sine însuşi în viața internă, în Treimea imanentă: 
Tatăl se dăruieşte pe sine Fiului şi Duhului Sfânt. Acest dublu mod de a se 
comunica în extern trebuie să se găsească şi în Dumnezeu însuşi, pentru că, în 
caz contrar, el nu s-ar fi comunicat cu adevărat. Această comunicare a lui 
Dumnezeu are două efecte create distincte (umanitatea lui Cristos şi harul 
creat în om), în ele însele diferite, dar nu poate fi redusă la ele. Aceste două 
diferite efecte sunt consecința celor două modalităţi de autocomunicare divină 
în sânul Treimii, nu constituie diferenţa lor”. 

Dacă vrem să exprimăm ceea ce este Treimea imanentă plecând de la eco- 
nomie, îl găsim din nou pe Dumnezeul unic, întrucât este, în acelaşi timp, fi- 
inţa fără origine, cel care este pronunţat prin sine cu adevărul şi cel care este 
primit şi acceptat prin sine cu iubire; numai astfel Dumnezeu se poate autoco- 
munica în exterior cu libertate. Această diferenţă reală în Dumnezeul unic se 
constituie în virtutea unei duble autocomunicări a Tatălui, cu care, pe de o 
parte, se comunică pe sine şi, pe de altă parte, stabileşte diferența cu ceea ce 
este comunicat şi primit. Ceea ce e comunicat, în măsura în care există această 
unitate şi diferență, primeşte numele de dumnezeire, esență divină. Diferenţa 
dintre cel care, în mod originar, se comunică pe sine şi ceea ce e pronunțat şi 
primit trebuie să fie înţeleasă ca relativă (relațională). Este consecința identită- 
ţii esenței divine. Această relaţie care face distincţie în Dumnezeu nu trebuie 
să fie însă considerată ca ceva de mai mică importanţă; relaţia nu este cea mai 
puţin reală dintre realităţi, pentru că Treimea este ceea ce poate fi mai real”. 

Plecând de la aceste premise, K. Rahner vorbeşte despre aporia conceptului 
de persoană în teologia trinitară. Când ne referim la Dumnezeu, nu putem 
vorbi de trei persoane în sensul obişnuit al termenului. A spune că în Dumne- 
zeu sunt trei persoane nu înseamnă o multiplicare a esenței, aşa cum se întâmplă 
cu oamenii, şi nici o egalitate a personalităţii celor trei persoane (dacă spunem 
trei oameni, cei trei sunt egali ca oameni, deşi ştim că sunt distincţi). În Dum- 
nezeu există o distincţie conștientă; însă nu plecând de la trei subiectivități, ci 


18 K, RAHNER, La Trinità, 97. 
19 K, RAHNER, La Trinità, 97-98. 
20 K, RAHNER, La Trinità, 99-100. Cf. şi W. KASPER, Il Dio di Gesù Cristo, 387. 


DISCUȚIA MODERNĂ DESPRE CONCEPTUL DE PERSOANĂ 203 


ființa conştientă există într-o singură conştiinţă reală. Tripla subzistență nu 
este calificată de cele trei conştiinţe. Tocmai de aceea, K. Rahner semnalează 
că, în interiorul Treimii, între Tatăl şi Fiul nu există un tu reciproc?!. Aşadar, 
după câte se pare, ar trebui să interpretăm tu-ul care este Tatăl pentru Isus, 
după Evanghelii (Mt 11,25; Mc 14,36 şi par. etc.), ca o consecinţă a întrupării. 

Prin urmare, după Rahner, subzistenţa ca atare nu ar fi în sine personală, în 
sensul actual al termenului, adică nu ar fi un centru de activitate. Autorul ger- 
man se inspiră din definiţia sfântului Toma („subsistens distinctum in natura 
rationali”) atunci când propune formula: „Dumnezeul unic subzistent în trei 
moduri distincte de subzistență (Subsistenzweise)”. Plecând de la axioma sa 
fundamentală, Rahner semnalează că „autocomunicarea unică a Dumnezeului 
unic are loc în trei moduri diferite de prezenţă în care unicul şi același Dum- 
nezeu ni se dă concret pe sine însuși (...) Dumnezeu este Dumnezeul concret 
în fiecare dintre aceste moduri de prezenţă, care, evident, sunt între ele core- 
late, fără să coincidă în sens modalist”?. 

Semnificaţia subzistenţei este clarificată plecând de la acel punct al propriei 
existenţe 


unde întâlnim obiectul concret, primul și ultimul, ireductibil, neschimbător și 
neînlocuibil al acestei experienţe (...) Axioma noastră fundamentală este astfel 


21 De aceea, «în interiorul Treimii», nu există un «tu» reciproc. Fiul este autoexpresia Ta- 
tălui, care, din nou, nu poate fi concepută ca «vorbitoare»; Duhul este «darul» care, încă o 
dată, nu dăruieşte”, K. RAHNER, La Trinità, 76, nota 30.; „În Dumnezeu nu există trei centre 
[spirituale de activitate, trei subiectivităţi şi libertăți], fie pentru că în Dumnezeu există o sin- 
gură esenţă şi, deci, un singur a fi alături de sine, fie pentru că există o singură autoexpresie a 
Tatălui, adică Logosul (care nu este cel care vorbeşte, ci cel care este spus), şi pentru că nu 
există decât o singură iubire reciprocă (care presupune două acte), ci o autoprimire iubitoare 
şi care fundamentează distincția Tatălui”, Ibidem, 103. Cf. B. LONERGAN, De Deo trino. Pars 
systematica, II, Romae 19645, 195-196: „In divinis ad intra nemo dicit nici Pater”. Problema 
este dusă la extrem de P. ScHOONENBERG, Der Geist, das Wort und der Sohn. Eine Geist-Chris- 
tologie, Regensburg 1992, 183-211. Despre această poziţie a lui Rahner, cf. H.U. von BALTHA- 
SAR, Teodrammatica, IV, 299, care se întreabă dacă, în acest caz concret de autocomunicare, 
poate să primească consistenţă în afara cadrului economiei. Şi A. GONZALEZ, Trinidad y li- 
beracion, San Salvador 1996, 35ş.u. În joc sunt relaţiile dintre Treimea imanentă şi Treimea 
economică: cf. G. GRESHAKE, Der dreiene Gott..., 197-198; V. HOLZER, Le Dieu Trinité dans 
Phistoire. Le differend théologique Balthasar-Rahner, Paris 1995, 121ş.u. 

22 K. RAHNER, La Trinità, 105; în acelaşi context, el îşi justifică termenii propunerii sale şi 
semnalează că expresia pe care el o propune este mai apropiată de uzul tradițional decât cea a 
lui K. Barth, Ibidem, 105ş.u. Cf. şi Ibidem, 75, nota 27, unde face aluzie la Tponos ths únápřewç 
a Părinților capadocieni, care ar fi echivalent cu „moduri de existenţă sau de a fi” (a se vedea, 
de exemplu, VASILE DE CESAREEA, De Spiritu Sancto, 18, 46: SCh 17bis, 408). 


204 DIALOG TEOLOGIC 23 (2009) 


reconfirmată: fără experienţa istorico-salvifică a Duhului-Fiului- Tatălui, la sfârşit, 
nu am fi în măsură să gândim ceva ce s-ar afla sub subzistenţa lor distinctă ca 
unicul Dumnezeu”. 


Dumnezeirea concretă există în mod necesar în aceste moduri de subzis- 
tență; nu e nevoie să ne gândim la o dumnezeire care ar fi baza reală anterioa- 
ră a acestor forme. Primul mod de subzistență îl constituie pe Dumnezeu ca 
Tată, ca principiu fără origine a autocomunicării şi automedierii divine, în aşa 
fel încât nu există un Dumnezeu anterior acestui prim mod de subzistență”. E 
adevărat că această formulă, admite K. Rahner, spune puţin despre Tatăl, Fiul 
şi Duhul Sfânt ca atare, dar același lucru se întâmplă și cu alți termeni din te- 
ologia trinitară, cum este cel de revelație. Faţă de termenul persoană, expresia 
mod de subzistență oferă, în schimb, avantajul de a nu insinua multiplicarea 
esenței şi a subiectivității”. 

Se poate vedea că obstacolul pe care vrea să-l evite Rahner este triteismul. 
Se observă, de asemenea, că preocupările sale coincid în mare parte cu cele ale 
lui Barth: ca şi acesta, el insistă asupra necesităţii de a exclude trei centre auto- 
nome de conştiinţă şi acţiune în Dumnezeu. Însă, plecând de la terminologia 
rahneriană a modurilor (sau forme) de subzistență, ca şi cea a lui Barth a mo- 
durilor de a fi, nu trebuie să se creadă că acești autori ar fi nişte modalişti, chiar 
dacă încercările lor pot fi şi, de fapt, au fost obiect de critică. Am văzut deja 
acest lucru la Barth; şi același lucru îl putem spune despre K. Rahner. Pentru 
acesta, Treimea nu este pur economică, ci şi imanentă. Modurile de autoco- 
municare a lui Dumnezeu spre exterior corespund la ceea ce Dumnezeu este 
în sine însuși. Asemenea lui Barth, şi Rahner insistă asupra punctului de ple- 
care în Tatăl: nu există o esenţă divină anterioară acestor trei moduri de sub- 
zistență, diferenţiate şi, în acelaşi timp, unite în relaţiile reale. Dar, o dată făcu- 
tă această afirmaţie fundamentală, ceea ce putem sau trebuie să ne întrebăm 
este dacă, cu propunerea sa, Rahner ajunge unde voia să ajungă şi dacă consi- 
deraţiile sale nu ar trebui completate, sau chiar corectate, cu altele. De aici a 
derivat discuţia pe care a trezit-o, în ultimul timp, teologia sa trinitară şi, con- 
cret, problema persoanei în Dumnezeu. Evident, şi în această critică a existat 
riscul de a cădea în extrema opusă aceleia pe care voiau să o evite. 


23 K, RAHNER, La Trinità, 106. 

** Persoana Tatălui este chipul concret pe care îl adoptă Dumnezeu când este considerat în 
aseitatea sa şi, în acelaşi timp, în paternitatea sa, cf. V. HOLZER, Le Dieu Trinité dans Lhistoire..., 
121. 

25 K, RAHNER, La Trinità, 108. 

Am vorbit deja despre îmbogățirea pe care a cunoscut-o conceptul de per- 
soană în ultimul timp. Nu doar individul este cel care se autoposedă şi este 
conştient de sine, subiect şi centru de activitate. Şi în conceptul modern de 
persoană intră comunicarea, iubirea; într-un cuvânt, relația. Terminologia celor 
trei persoane ne poate ajuta, aşadar, să vedem că Dumnezeu este relaţie, este 
comuniune. Cu toate precauţiile şi, desigur, evitând a cădea în reprezentările 
celor trei persoane divine după modelul a trei persoane umane, trebuie să 
vorbim în Sfânta Treime numai de o repetare a eu-lui, aşa cum face Barth, 
excluzând orice tu reciproc intratrinitar, aşa cum semnalează K. Rahner? 

Din partea catolică, nu au lipsit unele voci care au semnalat că persoanele 
divine se caracterizează prin conştiinţa de sine şi libertate, prin faptul de a fi în 
ele însele nu numai distingându-se de celelalte, ci în relaţia lor reciprocă”%. Cu 
formulele celor trei moduri de a fi sau a celor trei moduri de subzistență nu se 
exprimă dimensiunea misterului reprezentat de unitate în intersubiectivitate, 
ci, mai curând, apare riscul de a o nega. 

Am menţionat deja problema pe care aceasta o pune în relaţia dintre Trei- 
mea economică și Treimea imanentă, deoarece e clar că, în prima, Isus se află 
faţă de Tatăl într-o relaţie dialogală. A plecat Rahner într-adevăr de la Treimea 
economică în dezvoltarea concretă a teologiei sale trinitare? Însă în discuţia 
referitoare la problema persoanei în Dumnezeu am făcut aluzie şi la o altă 
problemă. Deşi admit că conceptul de persoană din timpurile moderne insistă 
asupra ideii de subiect, individualitate etc., Barth şi Rahner nu numai că nu 
l-au respins, dar, o dată primit, l-au aplicat nu celor trei persoane din limbajul 
tradițional, ci lui Dumnezeu ca subiect absolut. Dacă se pleacă de la acest su- 
biect, e clar că, apoi, devine dificil să se vorbească de trei. Dumnezeu este su- 
biectul autorevelării sale (Barth) sau al autocomunicării sale (Rahner)”. Tra- 
diția creştină însă a vorbit despre unitatea de substanță sau esenţă, şi nu de 
unitatea de subiect, subiectul autorevelării lui Dumnezeu (K. Barth) sau al 


26 Cf. E BOURASSA, „Personne et conscience en théologie trinitaire”, Greg. 55 (1974) 471- 
493; 677-720; în special, 483; 489. În această concepţie, nu este atât de clar dacă problema 
stabilită de K. Barth şi K. Rahner reia toate aspectele acestei probleme. Cf. ceea ce am indicat 
supra, notele 152 şi 159. 

27 Cf. W. KASPER, Il Dio di Gesù Cristo, 400; A. MILANO, La Trinità dei teologi e dei filo- 
sofi..., 249. Metoda transcendentală, care pleacă de la subiectul uman, nu-l ajută pe Rahner să 
se deschidă spre cele trei subiecte în Dumnezeu. Influenţa doctrinei psihologice a Treimii este 
clară. Această teologie a contribuit la eliminarea lui noi din teologia trinitară? Cf. observaţiile 
lui J. RATZINGER asupra lui Augustin şi, mai ales, asupra lui Toma de Aquino, în „Il significato 
di persona nella teologia”, în IDEM, Dogma e predicazione, Queriniana, Brescia 1973, 173-189, 
aici 188-189. 

autocomunicării lui (K. Rahner)”. Prin urmare, dacă nu putem concepe trei 
autoconştiinţe diferite în Dumnezeu, de aici nu rezultă în mod necesar că tre- 
buie să se nege existenţa a trei centre de conştiinţă şi de acţiune, a trei „agenţi ?. 


2. Persoanele se realizează prin iubirea lor reciprocă: 
modelul social al Treimii 


J. Moltmann, în opera Treimea și împărăţia lui Dumnezeu, îşi fundamen- 
tează, într-un mod mai consecvent şi mai radical, teologia trinitară pe comu- 
niunea persoanelor, plasându-se astfel la extrema opusă poziţiei lui Barth şi 
Rahner. Moltmann afirmă că în istoria teologiei nu a existat pericolul triteis- 
mului şi că lupta împotriva acestuia nu a fost altceva decât un mod de a ascunde 
tendinţele modaliste”. El insistă asupra caracterului fragmentar cu care autorii 
citați au receptat conceptul modern de persoană: eu-ul poate fi înţeles numai 
în relaţie cu un tu; este, aşadar, un concept de relație. Personalitatea şi socia- 
litatea merg împreună, nu există una fără cealaltă. Prin urmare, nu se poate 
pleca de la ideea de subiectivitate absolută în Dumnezeu, pentru că, în acest 
mod, nu se poate ieşi dintr-un simplu monoteism. 

Însă, pe de altă parte, Moltmann găseşte o dificultate şi în folosirea concep- 
tului de substanță în teologia trinitară: aceasta nu este o noțiune biblică şi, în 
plus, dacă se vede unitatea lui Dumnezeu pe acest plan, atunci ea este înțelea- 
să ca un neutru, ca ceva ce nu este personal. Dat fiind că cele două căi, subiec- 
tivitatea absolută şi unitatea de substanță, sunt impracticabile, pentru a vorbi 
despre unitatea divină, se deschide o a treia“; pentru Moltmann, aceasta este 
perihoreza: numai plecând de la aceasta se poate ajunge la unirea în Dumnezeu: 


Numai conceptul de unificare [Einigkeit] exprimă o unitate comunicabilă deschisă. 
Dumnezeu este un Dumnezeu unificant [einiger]. Aceasta presupune o autodife- 


25 Cf. W. KASPER, Il Dio di Gesù Cristo, 400; G. GRESHAKE, Der dreieine Gott..., 141-150. 

* Cf. W. KASPER, Il Dio di Gesù Cristo, 385; J.M. RovIRA BELLOSO, Tratado de Dios uno y 
trino, 626; 634ş.u. Propunerile terminologice ale lui Barth şi Rahner sunt criticate şi din punct 
de vedere pastoral: „Un mod distinct de subzistență nu poate fi invocat, adorat, glorificat”, W. 
KasbER, Il Dio di Gesù Cristo, 384; Kasper a fost foarte mult influențat de Moltmann în critica 
pe care i-o aduce lui Rahner. Cf. şi J.J. ODoNNELL, The Mystery of the Triune God, London 
1987, 104. 

% J, MOLTMANN, Trinità e regno di Dio..., 158. 

31 J, MOLTMANN, Trinità e regno di Dio..., 154-166. 

* Moltmann foloseşte termenul Einigkeit (şi Vereinigung), şi nu Einheit. După câte se pare, 
cu această terminologie vrea să introducă un element dinamic; de aceea, traduc cu unificare, 
şi nu cu unitate. 

renţiere personală, și nu doar modală a lui Dumnezeu, pentru că numai persoa- 
nele pot fi unificate [einig sein], şi nu modurile de a fi sau modurile de subzistență 
(...) Unificarea Tri-unităţii [Die Einigkeit der Dreieinigkeit] este deja implicită în 
comuniunea [Gemeinschaft] Tatălui, Fiului și Duhului Sfânt. De aceea, nu e nevoie 
ca ea să fie ulterior garantată de o doctrină specifică a unității substanţei divine”. 


Un concept individualist de persoană vede relaţia într-un al doilea mo- 
ment, după ce eu-l este deja constituit. Împotriva acestei concepții trebuie să 
se insiste asupra faptului că cele două dimensiuni, cea a eu-lui şi cea a relaţiei, 
sunt intim unite. De aceea, Moltmann semnalează că Tatăl, Fiul şi Duhul Sfânt 
nu numai că sunt distincţi datorită personalităţii lor, ci, în acelaşi timp, din 
acelaşi motiv, fiecare dintre ei este în şi cu celălalt. Cele trei persoane sunt 
unite în virtutea relaţiei lor reciproce şi a inhabitării lor reciproce. În Sfânta 
Treime, noţiunile de persoană şi relaţie sunt la fel de originale. Pe de o parte, 
relaţia presupune persoana; pe de altă parte, nu există persoană decât în rela- 
ţie. Cele două concepte apar simultan și în conexiune unul cu altul; sunt unite, 
după autorul nostru, în mod „genetic”. Constituţia persoanelor şi manifesta- 
rea lor în relaţie sunt cele două feţe ale aceleiaşi realităţi“. 

Plecând de la această teologie trinitară, Moltmann vrea să tragă consecin- 
tele pentru teologia politică: monoteismul îl înțelege pe Dumnezeu în termeni 
de autoritate, de stăpânire. Misterul pascal al lui Isus dă o altă versiune suve- 
ranităţii: Dumnezeu este înţeles ca și comuniune și, deci, libertatea este unire 
şi, totodată, comuniune. Treimea astfel înțeleasă este un program social. Oa- 
menii creați după imaginea Treimii sunt chemaţi la acest tip de unitate, la 
această perihoreză. „Unificării perihoretice a Dumnezeului Unul şi Întreit 
[drei-einig] îi corespunde experienţa comunităţii lui Cristos”. Inhabitarea re- 
ciprocă a persoanelor arată că în Treime nu există subordinaționism**. 

Moltmann vrea să elimine, până la un anumit punct, distanţa dintre Trei- 
mea economică şi Treimea imanentă. Funcţia pozitivă a acestei distincţii se 
află în salvgardarea libertăţii harului pe care ni-l dă Dumnezeu; crucea apare 
numai în economia salvifică, nu şi în Treimea imanentă”. Însă distincţia se 
arată a fi inoperantă când se pleacă de la ideea că, în Dumnezeu, libertatea şi 


33 J, MOLTMANN, Trinità e regno di Dio..., 164. 

%4 J], MOLTMANN, Trinità e regno di Dio..., 186. 

35 ]. MOLTMANN, Trinità e regno di Dio..., 171-172. 

36 J] MOLTMANN, Trinità e regno di Dio..., 194. Grija de a elimina pericolul subordinațio- 
nismului este ceva constant la autorii care propun un model social în Sfânta Treime, precum 
şi la aceia care critică constituirea persoanelor plecând de la relațiile de origine. 

37 J], MOLTMANN, Trinità e regno di Dio..., 165; 173-174. 

necesitatea nu se opun, ci coincid în iubire. Dumnezeu iubeşte lumea cu ace- 
eaşi iubire care este el“. Astfel, ne putem gândi la Dumnezeu în sens temporal 
şi istoric. Moltmann vorbeşte despre „constituirea? Treimii şi, pentru aceasta, 
se foloseşte în mare măsură de conceptele tradiționale; vorbeşte şi despre o 
viaţă trinitară, despre Treimea imanentă, despre comuniunea de iubire a celor 
trei persoane în inhabitarea lor reciprocă”. Însă, în acelaşi timp, Dumnezeu 
este deschis față de creaţie, timp, istorie. Astfel, problema unității în Dumne- 
zeu, a Tatălui, a Fiului şi a Duhului Sfânt, este o problemă a escatologiei, a 
consumării istoriei trinitare în Dumnezeu“. Istoria trinitară nu este completă, 
deoarece trăim încă un timp al păcatului, al morţii etc. Fiecare dintre noi tre- 
buie să colaboreze pentru ca forțele răului să fie învinse, ca să fie depăşită di- 
viziunea şi să prevaleze forțele unităţii. Istoria trinitară va fi completă când, în 
consumarea escatologică, Dumnezeu va fi toate în toţi (1Cor 15,28), Dumne- 
zeu va fi glorificat în creaţie şi creaţia va fi glorificată în Dumnezeu”. 

Avem aici o concepţie despre unitatea Treimii, calificată drept „deschisă”, 
care continuă să trezească diferite întrebări. Libertatea divină se păstrează în 
economie sau se realizează în aceasta? Care este legătura care, în ultimă in- 
stanță, îi uneşte pe cei trei? Această unire este doar rezultatul unui proces? 
Moltmann, pe de altă parte, vede cele trei persoane corelate între ele, dar nu 
admite că relaţia este persoana sau că o constituie. Consideră că aceasta duce 
la modalism. După el, în schimb, Tatăl este desigur corelat Fiului, dar acest 
fapt nu-l constituie, ci îi presupune existența“. După cum se vede, voința ho- 
tărâtă de a elimina pericolul modalismului face să apară îndoiala dacă nu 
cumva ne apropiem de cealaltă extremă. Nu se abandonează conceptul de uni- 
tate a naturii în Dumnezeu, dar ne vine greu să evităm impresia că această 
natură este posedată de cei trei care, într-un al doilea moment, intră în relaţie: 
„Conceptul de substanţă reflectă relaţiile persoanei cu natura divină comună. 
Conceptul de relaţie reflectă relația persoanelor între ele. Persoanele Treimii 


subzistă în natura divină comună, există în relaţiile lor reciproce”*. 


38 J. MOLTMANN, Trinità e regno di Dio..., 166. 

3 J, MOLTMANN, Trinità e regno di Dio..., 176ş.u. 

0 ]. MOLTMANN, Trinità e regno di Dio..., 164. 

4 J, MOLTMANN, Trinità e regno di Dio..., 175. 

42 J, MOLTMANN, Trinità e regno di Dio..., 186. 

43 J, MOLTMANN, Trinità e regno di Dio..., 186. Aşa cum se vede, autorul vrea să evite con- 
ceptul de relație subzistentă. Evident, cu această scurtă expunere, nu pretindem să clarificăm 
pe deplin gândirea lui Moltmann. Ne limităm să semnalăm linia fundamentală şi problemele 
pe care le ridică, în legătură cu ceea ce am spus deja despre Sfânta Treime în relație cu misterul 


DISCUȚIA MODERNĂ DESPRE CONCEPTUL DE PERSOANĂ 209 


3. Autoconștiinţa și alteritatea în persoanele divine 


„Doctrina Treimii nu ne poate face să ne închidem în (falsa) alternativă 
între o concepţie rigid «monosubiectivă» şi o concepţie «socială» a Treimii”. 
Şi, de fapt, încercările recente făcute în câmpul teologiei catolice au încercat să 
evite aceste două extreme. Din scurta prezentare a criticilor formulate împo- 
triva lui K. Barth şi K. Rahner, pe de o parte, și J. Moltmann, pe de altă parte, 
cred că s-a putut întrevedea ceva din ceea ce vom expune în continuare. Dacă 
unitatea esenței divine exclude în Dumnezeu trei autoconştiinţe, acesta nu 
este un motiv pentru a exclude trei agenţi, trei subiecte, ori pentru a renunța, 
desigur, cu precauţia necesară, la o explicare a misterului unității divine, care 
să ţină cont de alteritate şi intersubiectivitate. 

Deşi se afla încă în cadrul teologiei scolastice tradiționale, B. Lonergan vorbea 
despre Tatăl, Fiul şi Duhul Sfânt ca despre trei subiecţi care, referiți unii la alţii 
de către relaţii, sunt, fiecare dintre ei, conştienţi de sine şi de ceilalți la care se 
referă. Există trei subiecţi divini şi conştienţi, ceea ce nu înseamnă că există o 
pluralitate de conştiinţe, deoarece în Dumnezeu actul esenţial şi actele noțio- 
nale nu sunt în mod real distincte. Însă, existând o pluralitate de subiecți, exis- 
tă o pluralitate de subiecţi conștienți. De aici se deduce că „există trei subiecți 
conştienţi în mod reciproc prin intermediul unei singure conştiinţe care este 
posedată în mod diferit de fiecare dintre cei trei”*. Aproape ad litteram, l-a 
urmat W. Kasper“ care, din partea sa, vorbeşte şi despre dialogul ce caracterizează 


pascal. G. GRESHAKE, Der dreieine Gott..., 168-171, vede la Moltmann pericolul unui anumit 
triteism; W. PANNENBERG, Teologia sistematica, |, 377, consideră că Moltmann nu cade în 
triteism, ci se opune unei unităţi a lui Dumnezeu care nu este trinitară, chiar dacă nu a reușit 
să-şi formuleze în mod adecvat gândirea în ce priveşte constituirea Treimii, pe de o parte, 
plecând de la Tatăl, şi, pe de altă parte, în relaţiile reciproce. Foarte mult inspirat de Molt- 
mann, L. Boff a voit să caute în comuniunea perihorezei o a treia cale între teologia greacă şi 
teologia latină, pentru a exprima unitatea şi diferența în Dumnezeu; cf., mai ales, L. BOFF, 
Trinità e società, Cittadella, Assisi 1987; IDEM, La Trinidad es la mejor comunidad, Madrid 
1990. 

^t J, WERBICK, „Dottrina trinitaria’, în Nuovo corso di dogmatica, Il, ed. Th. Schneider, 
Queriniana, Brescia 1995, 636. 

** Tria subiecta sunt invicem conscia per unam conscientiam quae aliter et aliter a tribus 
habetur’, B. LONERGAN, De Deo trino..., 193; cf. 186-196. Deşi Lonergan vorbeşte despre trei 
subiecți, nu crede însă că cele trei persoane sunt un eu şi un tu intratrinitar (cf. supra, nota 
159). În legătură cu aceasta, cf. J.M. MCDERMOTT, „Person and Nature in Lonergan's De Deo 
Trino”, Ang. 71 (1994) 153-185, în special 182-185. 

46 „În Sfânta Treime avem de-a face cu trei subiecţi, care sunt în mod reciproc conştienţi 
de unica și aceeaşi conștiință, posedată în moduri diferite de trei subiecţi diferiţi”, W. KASPER, 

persoanele divine: „Persoanele divine nu numai că există în dialog, ci ele însele 
sunt dialog”. Şi F. Bourassa subliniază că ceea ce individualizează persoanele 
distincte (opuse) între ele nu este o individualizare absolută, ci caracterul re- 
ciproc al relaţiilor, care este o comunicare totală şi reciprocă în plinătatea sub- 
stanţei divine: „Toate ale mele sunt ale tale” (In 17,10). Eu-l divin nu este doar 
infinit, ci este şi comunicarea totală a infinităţii sale. Este o promovare la infi- 
nit a celui căruia i se comunică. Astfel, comunicarea Tatălui către Fiul îl naște 
pe acesta în plinătatea sa, ca Dumnezeu unic cu el. Persoana este constituită 
pentru a exista în plinătatea intercomunicării personale. Fiecare este personal 
conştient și liber în proprietatea sa personală, în exercițiul aceleiaşi conştiinţe 
infinite. Astfel, fiecare persoană este comunicare totală de sine, şi perfecta co- 
municare comportă o armonie totală, o unitate infinită, în plinătatea conştiin- 
tei, a iubirii şi a libertăţii. O comunicare personală reciprocă, totală și infinită, 
se opune independenţei şi limitării. Aşadar, în Dumnezeu nu există trei con- 
ştiinţe distincte, ci o unitate perfectă de substanţă și iubire, nu există un al tău 
şi un al meu. Această conştiinţă, însă, este personală. Conştiinţa divină este 
una, în timp ce eu-l divin nu este eu-l comun al celor trei persoane, ci în mod 
distinct eu-l propriu al fiecăreia dintre ele. Fiecare persoană divină este conşti- 
entă de sine, fiind conştientă că este Dumnezeu, de aceea, această conştiinţă 
este în comuniune, este o conştiinţă exercitată de fiecare în comuniune cu 
celelalte. „Unitatea interioară în Dumnezeu, care este în mod infinit conştient 
şi plinătate a iubirii, nu este o unitate inertă și solitară ca cea a unei persoane 
unice, ci o comunitate de viață a Tatălui și a Fiului care este unica lor iubire”. 

Alți autori catolici au urmat cu mai multă hotărâre linia dialogului şi a ana- 
logiei relațiilor interumane, linie pe care am văzut-o deja prezentă la unii din- 
tre autorii citați mai sus. La Augustin, am notat numai câteva dintre trăsăturile 
acestei linii, însă, desigur, la el predomină analogia psihologică. Mai hotărât, 


Il Dio di Gesù Cristo, 385. 

47 W. KASPER, Il Dio di Gesù Cristo, 353. Cât priveşte acest punct, se îndepărtează de Lo- 
nergan. 

*% E BOURASSA, „Personne et conscience en théologie trinitaire”, 719; pentru ceea ce ur- 
mează, cf. şi 717; 720; IDEM, „La Trinità’, în Problemi e prospettive di teologia dogmatica, ed. 
K.H. Neufeld, Queriniana, Brescia 1983, 352-353: „Conştiinţa de sine exercitată personal de 
fiecare dintre persoanele din Dumnezeu este, pentru fiecare, conștiința de a fi Dumnezeu, şi 
aceasta în comun cu celelalte persoane, şi conştiinţa de sine ca distinctă de celelalte, dar într-o 
relaţie a întregii existenţe proprii cu celălalt (...) Această înseamnă o viață divină trăită de fie- 
care persoană, în mod divin, deci unic, infinit şi în întregime pentru cealaltă (...) Această 
conştiinţă personală a unei existenţe trăite pentru celălalt, într-o reciprocitate atât de totală şi 
infinită, este culmea unităţii”, 

Richard de Saint-Victor pleacă de la analiza iubirii interumane, şi nu e greu de 
observat în teologia recentă o nouă apreciere a acestei perspective. Alături de 
categoria „eu”-lui, pe care am văzut-o că predomină la K. Barth, a fost folosită 
şi cea de „noi” în Dumnezeu, chiar dacă în mod diferențiat la un autor sau altul. 

Foarte mare a fost influenţa exercitată - deşi a suscitat şi discuţii — de mo- 
delul dezvoltat de Heribert Mühlen: Tatăl este caracterizat ca eu, Fiul ca tu şi 
Duhul Sfânt ca noi al Tatălui și Fiului, „noi în persoană”, am putea spune un 
noi ipostaziat. Mühlen observă cu grijă că noi nu poate fi niciodată pluralul 
primei persoane, pentru că, la limită, aceasta nu tolerează pluralul. Eu este 
unul singur, în timp ce pot fi mai mulți voi, sau mai mulţi ei. Noi este pluralul 
primei şi, în același timp, al celei de a doua persoane, pluralul Tatălui şi al Fi- 
ului. Căsătoria oferă o imagine a acestui noi; căsătoria nu este nici un al tău, 
nici un al meu, ci un al nostru. Fără îndoială, Mühlen se plasează pe linia tra- 
diţiei occidentale care l-a văzut pe Duhul Sfânt ca iubirea reciprocă dintre 
Tatăl şi Fiul şi ca expresie a unităţii ei, aşa cum a făcut Augustin şi o mare parte 
a tradiţiei occidentale. Deşi recunosc validitatea intuiţiei sale, unii critici s-au 
întrebat dacă Mühlen a justificat caracterul exclusiv al aplicării pronumelor la 
Tatăl şi la Fiul şi ce anume spun acestea despre proprietăţile personale ale Ta- 
tălui şi ale Fiului. Nu ar putea fi aplicate şi Duhului Sfânt? De altfel, dacă acesta 
este noi-ul Tatălui şi Fiului, proprietatea sa personală nu rezultă a fi desfigurată*? 

Şi ]. Ratzinger a folosit o metaforă asemănătoare, introducând ideea de plu- 
ralitate a subiecţilor şi a dialogului în Dumnezeu: 


Conceptul de persoană, plecând de la originea sa, exprimă ideea dialogului şi a lui 
Dumnezeu ca ființă dialogică. EI îl prezintă pe Dumnezeu ca o ființă ce trăieşte în 
cuvânt şi există ca eu şi tu şi noi în Cuvânt. Această cunoaştere a lui Dumnezeu îi 
explică omului, într-o manieră nouă, propria ființă”. 


Plecând de la Augustin, Ratzinger defineşte persoana ca fenomenul totalei 
relativităţi, care, în plinătatea sa, poate avea loc numai în Dumnezeu, dar care 
semnalează direcţia a ceea ce, într-un fel, este orice ființă personală, deci şi 


+ Cf. H. MÜHLEN, Heilige Geist als Person in der Trinităt in der Inkarnation und im Gna- 
denbund, Münster 1963, 100-168; IDEM, Una mystica persona. La Chiesa come il mistero dello 
Spirito Santo in Cristo e nei cristiani: una persona in molte persone, Cittă Nuova 1968, 246-251; 
Duhul Sfânt este o persoană în două persoane în sânul Sfintei Treimi, expresie ce corespunde 
formulei ecleziologice pe care autorul o propune: o persoană în multe persoane. 

5° Cf. de exemplu, A. MILANO, La Trinità dei teologi e dei filosofi... 256-257; G. GRESHARE, 
Der dreiene Gott..., 163; 194; A. GONZALEZ, Trinidad y liberacion, 198ş.u. 

51 J, RATZINGER, „Il significato di persona..:, 178. 

omul”, Însă, în teologia creștină, nu există simplul principiu dialogic eu-tu al 
timpurilor moderne. Nu există acest simplu principiu dialogic din partea lui 
Dumnezeu, pentru că în el există întotdeauna noi-ul Tatălui, Fiului şi Duhului 
Sfânt. Și nici din partea omului, care există numai în continuarea poporului 
lui Dumnezeu, în ultimă instanţă, există în Cristos, care unește noi-ul oame- 
nilor cu Tu-ul lui Dumnezeu”. 

Şi von Balthasar a folosit imaginea noi, dar nu noi-ul celor trei, cum face ]. 
Ratzinger, ci a Duhului Sfânt ca noi, dialogul veşnic dintre Tatăl şi Fiul, pe o 
linie ce are puncte de contact cu H. Mühlen™*. Foloseşte însă şi imaginea fe- 
cundității matrimoniale care se deschide în fiul”. Conform acestei metafore, 
Duhul Sfânt ar apărea mai curând ca rodul unităţii Tatălui şi Fiului. Von Balt- 
hasar crede că, cu această imagine, avem o completare la ideea dialogului ex- 
clusiv eu-tu, care, în pofida tuturor diferenţelor, ar corespunde şi acelei imago 
Trinitas înscrisă în creatură. Ea nu numai că depăşeşte închiderea eu-lui din 
conceptul augustinian, ci permite şi ca acel condilectus, care, în concepţia lui 
Richard de Saint-Victor este adăugat din exterior, să apară din aceeaşi înțele- 
gere interioară a iubirii”. E clar că această imagine nu poate fi absolutizată fără 


52 J, RATZINGER, „Il significato di persona..», 181. Explicit este şi acest text: „«Eu»-I, factorul 
cel mai clar subiectiv, este posesia mea cea mai totală, dar, în acelaşi timp, şi proprietatea care 
îmi aparţine cel mai puţin. Astfel că, aici, conceptul de pură substanță (a lucrului subzistent în 
sine!) este încă o dată spart, deoarece ni se arată modul în care o ființă cu adevărat conştientă 
de sine înţelege, totodată, că nu-şi aparţine sieşi tocmai în subzistența sa autonomă; ni se arată 
că această ființă ajunge să-şi dobândească conştiinţa de sine numai îndepărtându-se de sine, 
regăsindu-şi adevărata originalitate tocmai în corelaţie”, IDEM, Introduzione al cristianesimo. 
Lezioni sul simbolo apostolico, Queriniana, Brescia 1971*, 146; cf. şi 138-139. 

53 J, RATZINGER, „Il significato di persona..”, 187-188. 

54 H.U. voN BALTHASAR, Spiritus Creator. Saggi teologici, Morcelliana, Brescia 19837, 109-110 

5 H.U. voN BALTHASAR, Teologica. Verità di Dio, Il, 47-48, îl citează pe M.J. Scheeben, 
după care, mama, care este legătura de unire între tată şi fiu, ar putea fi imaginea Duhului 
Sfânt. Însă acelaşi Scheeben era conştient de faptul că ideea era străină tradiției. Am văzut că 
deja Augustin o refuzase în mod expres. În termeni mult mai generici, loan Paul al II-lea a 
folosit în diferite circumstanţe această analogie a familiei: „S-a spus foarte frumos şi profund 
că Dumnezeul nostru, în misterul său cel mai intim, nu este o solitudine, ci o familie, din 
moment ce are în sine paternitatea, filiațiunea şi esența familiei, care este iubirea”; IOAN PAUL 
AL II-LEA, Omelia a Puebla (28 ianuarie 1979), 2: Insegnamenti di Giovanni Paolo II, Il/1, Città 
del Vaticano 1979, 182. Şi în IDEM, Lettera alle famiglie (2 februarie 1994), 6: EnchVat 14, 96- 
97, noi-ul divin constituie modelul veşnic al noi-ului uman, mai ales al acelui noi uman, care 
este format din bărbat şi femeie, creați după imaginea şi asemănarea divină. 

5¢ H.U. von BALTHASAR, Teologica. Verità di Dio, II, 49. 

riscul de a cădea într-o formă de triteism”. Dar poate ajuta să arate că unitatea 
celor doi se exprimă şi este garantată de un al treilea, că iubirea perfectă dintre 
cel care iubeşte şi cel iubit nu există fără acel condilectus care apare în interio- 
rul acestei iubiri. 

Cu nuanţe diferite, care nu pot fi trecute cu vederea, teologia catolică a în- 
cercat să clarifice misterul persoanelor divine în unitatea şi distincţia lor, com- 
binând elementele de autoposedare şi autoconştiinţă şi de relaţie interumană. 
Pentru ambele, tradiţia oferă elemente valide, chiar dacă introducerea acestor 
elemente în gândirea teologică nu se explică fără influența exercitată de evolu- 
ţia antropologică și filozofică. 

Autoposedarea în conștiința de sine şi condiţia subiectului sunt recunoscute 
ca elemente integrante ale noţiunii de persoană divină. În acest sens, a fost 
foarte mult urmată propunerea lui Rahner, chiar dacă avertismentul său față 
de pericolul triteismului nu a căzut în gol. Trebuie subliniat imediat, şi, de 
fapt, aşa se face în teologia catolică, că cei trei subiecţi au o singură autocon- 
ştiinţă, o singură libertate, o singură iubire şi o singură cunoaştere“. Fiecare se 


57 Același autor semnalează că nici un model nu poate fi absolutizat; cf. H.U. von BALTHA- 
SAR, Teodrammatica..., III, 484-485; IDEM, Teologica. Verità di Dio, IL, 27-32: modelul inter- 
personal nu reuşeşte să ajungă la unitatea substanţială a lui Dumnezeu; modelul interpersonal 
nu exprimă acel a sta faţă în față real și permanent al ipostazelor în Dumnezeu; cf. şi J. WE- 
BICK, „Dottrina trinitaria”, 617-618; 639-640. Despre diferitele încercări, destul de diferite şi 
cât priveşte rezultatele lor, de a fonda unitatea divină pe comuniunea personală, cf. ].]. 
O'DonNNELL, „Ihe Trinity as Divine Community”, în Greg. 69 (1988) 5-34. Despre unele as- 
pecte ale problemei în teologia actuală, cf. B.J. HILBERATH, Der dreieine Gott und die Gemein- 
schaft des Menschen, Mainz 1990. 

58 În acest sens, se poate vorbi despre o anumită linie de consens; în afară de autorii deja 
citați, cf. A. MILANO, La Trinità dei teologi e dei filosofi, 242-246; J.M. Nicoras, De la Trinité 
à la Trinité. Syntese dogmatique, Fribourg 1985 (există trei persoane conştiente și libere, dar o 
singură conștiință); G. GRESHAKE, Der dreieine Gott..., 122: „În Dumnezeu există o singură 
conștiință, o singură cunoaștere, o singură iubire, o singură acțiune liberă, dar toate aceste 
acte nu sunt realizări ale naturii, ci ale subiecţilor personali. Adică, subiecţii acestor acţiuni 
sunt trei autoconştiinţe, trei centre ale cunoașterii, trei libertăţi”. Personal, aş prefera această 
formulare: trei autoconştienți, trei liberi etc., dând astfel mai multă atenţie persoanei. În mod 
legitim ne putem îndoi de oportunitatea folosirii categoriilor de subiect, de eu şi tu în Dum- 
nezeu în Treimea imanentă; ar fi suficient să se vorbească despre realitate în autoposedare; aşa 
se exprimă A. GONZALEZ, Trinidad y liberacion, 194, care se inspiră din categoriile lui X. Zu- 
biri, şi care, evident, adaugă că această autoposedare există în deplina comuniune şi în dărui- 
rea totală şi reciprocă a persoanelor. Deşi sunt conştient de dificultate, în expunerea mea fac 
abstracţie de aceste precizări, deoarece, dacă, în economia salutis, persoanele apar ca un eu şi 
un tu, trebuie să ne gândim că în Treimea imanentă există ceva corespunzător acestui mod de 
a se face cunoscut al Tatălui, al Fiului şi al Duhului Sfânt în economia salvifică. 

autoposedă și este autoconștient în relația cu ceilalți şi în deplina comuniune 
cu ei. Fiecare este distinct în radicala raționalitate (persoana este relaţia), astfel 
că fiinţa fiecărei persoane, Tatăl, Fiul şi Duhul Sfânt, şi corespondenţa cu cele- 
lalte două sunt identice”. În persoanele divine, ființa fiecăreia dintre ele coin- 
cide cu relaţia cu celelalte în comuniunea perfectă a unicei iubiri. Autopose- 
darea fiecărei persoane se identifică cu dăruirea totală față de celelalte două. 
Numai întrucât este relaționată cu celelalte, fiecare persoană divină își are pro- 
pria identitate. 

Urmând cuvintele lui Isus: „Toate ale mele sunt ale tale şi toate ale tale sunt 
ale mele” (In 17,10) şi „Ca toţi să fie una, după cum tu, Tată, eşti în mine şi eu 
în tine” (In 17,21), ne putem gândi că, cu necesara includere a Duhului Sfânt, 
la o unire a persoanelor care, păstrând distincţia corespunzătoare eu-lui şi tu- 
ului, elimină total un al meu şi un al tău. Unitatea este un a fi în, şi nu doar un 
a fi cu altul, într-o comuniune perfectă care este inhabitarea reciprocă. Este 
clară diferenţa față de persoana umană, care, deşi este mereu în relație şi des- 
chisă altora, există întotdeauna într-o anumită tensiune între a fi ea însăși şi 
relația cu altul (de aceea, ne putem închide față de Dumnezeu şi față de aproa- 
pele); chiar şi în comuniunea cea mai perfectă pe care ne-o putem imagina, 
nu-i putem face pe ceilalți părtași la tot ceea ce suntem, nici să participăm 
total la ceea ce sunt şi au cei care ne înconjoară. Însă, în Dumnezeu, persoane- 
le există într-o totală expropriere de sine şi într-o absolută dăruire. 

Toate imaginile şi modelele care, plecând de la realitatea umană, vor să ne 
ilumineze accesul la mister, vor trebui să recunoască limita fundamentală a 
infinitei superiorității a modelului față de imagine şi imposibilitatea de a-l în- 
chide pe Dumnezeu în schemele noastre umane. Cu cât teologia se aventurea- 
ză mai mult în explorarea misterului divin, cu atât ar trebui să fie conştientă de 
momentul apofatic, care, fără să fie absolutizat, trebuie să o caracterizeze me- 
reu. Orice imagine ar fi încă de la început relativizată, fie chiar şi pentru faptul 
că Isus nu a folosit-o atunci când şi-a luat sarcina de a explica în termeni ome- 
neşti dumnezeirea persoanei sale“. Evident, aceasta nu înseamnă că trebuie să 
disprețuim eforturile seculare ale teologiei, nici încercările mereu noi de a 
motiva speranţa noastră. 


59 Cf. J. WERBICK, „Dottrina trinitaria’, 652; G. GRESHAKE, Der dreieine Gott..., 184-185; 
J.M. RovIRa BELLOSO, Tratado de Dios uno y trino, 636: intimitatea şi relația sunt unul şi ace- 
laşi lucru. 

5 Cf. H.U. von BALTHASAR, Teologica. Verità di Dio, Il, 53-54. 

În unitatea unicei dumnezeiri subzistă Tatăl, Fiul și Duhul Sfânt, în mod 
real distincți unul față de altul în virtutea relaţiilor reciproce. Acestea însă nu 
numai că îi disting, ci îi şi unesc într-o iubire infinită şi într-o compenetrare 
reciprocă. În Dumnezeu, unitatea şi distincţia nu se contrapun. Expresiile bi- 
blice ale unităţii Tatălui şi Fiului (In 10,30; 14,9-10 etc.; cf. şi Evr 1,3: Fiul, 
strălucirea gloriei lui Dumnezeu şi amprenta substanței sale) trimit la o unitate 
în distincție, care, desigur, merge dincolo de ceea ce ne putem imagina. 

De altfel, trebuie să ţinem cont de faptul că, în Dumnezeu, nu există nici o 
repetare şi, deci, că Tatăl, Fiul şi Duhul Sfânt nu numai că sunt uniţi, ci sunt 
persoană în mod distinct. Am făcut aluzie la această problemă. Am văzut că, 
cel puţin plecând de la Augustin, folosirea pluralului „trei persoane” apare ca 
problematic. Necesitatea ne obligă la aceasta. Fiecare persoană se identifică cu 
esența divină, astfel că Dumnezeu nu „creşte” cu suma Tatălui, Fiului și Duhului 
Sfânt. Diferite intervenţii magisteriale, încă din antichitate, ne avertizează cu 
privire la multiplicarea în Dumnezeu. Așa, de exemplu, se exprimă Papa Or- 
misda în 521: „Unum est sancta Trinitas, non multiplicatur numero, non cres- 
cit augmento” (DH 367). Conciliul al XI-lea din Toledo (675) notează că 
Dumnezeu este Treime, dar nu este „triplu”!. Fiecare persoană nu este fără 
celelalte, dar aceasta nu înseamnă că are nevoie de o completare, pentru că i-ar 
lipsi ceva. Fiecare persoană este Dumnezeu în întregime. Acesta este un alt 
motiv pentru care în Dumnezeu nu există loc nici pentru sumă, nici pentru 
multiplicare. Referinţa fiecărei persoane la celelalte două, fără de care nu este 
nici o persoană divină, pe de o parte, aparţine în mod necesar fiinţei divine; pe 
de altă parte, există numai în pura revărsare a iubirii, şi nu pentru a umple 
vreun fel de deficiență sau lipsă. 


6&1 „Quae non triplex, sed Trinitas et dici et credi debet. Nec recte dici potest, ut in uno Deo 
sit Trinitas, sed unus Deus Trinitas” (DH 528); se inspiră din AUGUSTIN DE HIPPONA, De 
Trinitate, VI, 7, 8: CCL 50, 238; cf. VII, 1, 2: CCL 50, 249. Acelaşi conciliu: „nec minoratur in 
singulis nec augetur in tribus” (DH 529); „nec recedit numero nec capitur numero” (DH 530). 
Interesantă este şi precizarea pe care o face Pius al VI-lea în bula Auctorem fidei, din 1794: 
Dumnezeu este unul „în trei persoane distincte, dar nu distinct în trei persoane” (DH 2697). 
Numeroase alte intervenţii au repetat aceste idei: cf., între altele, DH 470; 490; 501; 800; 803- 
804; 1880 etc. Despre dificultatea pe care, încă din antichitate, a prezentat-o numărul în Dum- 
nezeu, se poate vedea în H.U. von BALTHASAR, Teologica. Verità di Dio, III, 100-105. Cf. 
AMBROZIU DE MILANO, De Spiritu Sancto, III, 13: CSEL 79, 189: „Quomodo pluralitatem re- 
cepit unitas divinitatis, cum pluralitas numeri sit, numerus autem non recipiat divina natu- 
ra?”; VASILE DE CEZAREEA, De Spiritu Sancto, 18, 44-46: SCh 17bis, 402-410: orice ipostază 
este numită în ea însăși. 


